Twee vas oor ernstige misdade in die PaarlArgieffoto: Kent Williamson Twee mans, onderskeidelik 24 en 32 jaar oud, is Vrydagoggend vroeg in Durbanville in Kaapstad in hegtenis geneem in verband met verskeie misdade in die Paarl-omgewing, onder andere ŉ rooftog op ŉ plaas. Lt.kol. André Traut, woordvoerder van die polisie, het in ŉ verklaring gesê beamptes was besig met patrolliewerk in Lichtenburgweg toe hulle ŉ verdagte wit Ford-bakkie opgemerk het. “Die bestuurder van die bakkie het geweier om stil te hou en ŉ hoëspoedjaagtog het gevolg. Die voertuig is uiteindelik naby die R44 voorgekeer en twee verdagtes is in hegtenis geneem.” Twee van die insittendes het egter te voet gevlug. “Verdere ondersoek het aan die lig gebring dat dieselfde voertuig op drie verskillende misdaadtonele in die Paarl opgemerk is,” het Traut bygevoeg. “Die twee verdagtes word beskuldig van diefstal uit ŉ motor, roof en huisroof op ŉ plaas. Die voorvalle het alles in Mei 2019 plaasgevind.” Volgens Traut is daar ook pangas en klapmusse in die bakkie gevind. “Die verdagtes bly in aanhouding. Hulle sal na verwagting Maandag in die hof verskyn.”